Transnet-pensioenarisse: Hoë sterftesyfer wys 'n skikking is nou broodnodig | Maroela Media
Terwyl die klasaksie-geding van Transnet-pensioenarisse teen die staat jaar na jaar met regsprosesse uitgerek word, leef 'n groot aantal van die mense in haglike omstandighede en in die laaste 60 maande sedert die geding 'n aanvang geneem het, reeds byna 21 000 pensioenarisse en hul gades gesterf teen 'n gemiddeld van 334 per maand.
Anton Alberts, voorsitter van die VF Plus, het gesê dié skokkende syfers het aan die lig gekom in antwoord op geskrewe parlementêre vrae van die VF Plus aan die minister van openbare ondernemings, Pravin Gordhan.
Die VF Plus wou onder andere by die minister weet of hy die getal pensioenarisse kan bevestig, wat sedert die aanvang van die klasaksie teen Transnet en die regering gesterf het; en die getal pensioenarisse wat as gevolg van onnatuurlike oorsake oorlede is en/of onnatuurlike oorsake as gevolg van selfmoord.
Transnet het bevestig dat ongeveer 9 697 pensioenarisse (lede van enige van die twee pensioenfondse) en 11 071 van hul eggenote of kinders het sedert Mei 2013 gesterf. Dit is 'n gemiddeld van 156 pensioenarisse en 178 eggenote per maand.
Die oorsaak van sterftes is nie op die pensioenfondse aangedui nie. In Maart 2013 was daar ongeveer 75 000 pensioenarisse en eggenote deel van die fonds; daar is tans slegs ongeveer 55 000 lede.
"Die feit dat die pensioenarisse van alle rasse in sulke hoë getalle afsterf weens armlastigheid, stres, siekte en selfs selfmoord, wys op die morele verpligting wat op Transnet en die staat rus om onmiddellike verligting te bring," het Alberts bygevoeg.
"Meer en meer pensioenarisse kontak die VF Plus feitlik daagliks en kla dat hulle self nie eens meer brood kan bekostig nie. Baie, wat weens lewenslange bydraes tot 'n pensioenfonds 'n gerieflike aftrede moes hê, leef as armlastiges op straat en talle het al selfmoord gepleeg weens hul omstandighede."
Alberts sê hierdie skande moet nou tot 'n einde gebring word en Transnet moet optree om 'n billike skikking spoedig te finaliseer in die hangende groepsgeding.
Die party het gesê hy is dankbaar dat minister Gordhan nou persoonlik in die saak ingryp nadat Alberts die dringendheid daarvan onder sy aandag gebring het. "Dit is belangrik dat die kabinet van Cyril Ramaphosa, anders as dié van sy voorganger, wys hy staan nie kil teenoor die pensioenarisse nie. Dit sal ook wys dat daar 'n positiewe rigting oor menslikheid ingeslaan word in die land."
Een van die leiersfigure in die pensioenarisse se stryd, Bettie van der Merwe van Pretoria, het die voortslepende onregverdigheid goed raakgevat deur te sê dit is opvallend hoe gou VBS-bank finansiële verligting gekry het terwyl die pensioenarisse ongeag hul hoë ouderdom, moet voortsukkel.
"Die VF Plus sal voortgaan om op 'n dringende basis met die regering te skakel ten einde hierdie onmenslikheid tot 'n einde te bring en om broodnodige verligting moontlik te maak," het Alberts bygevoeg.
Dit is skokkend om te sien hoe die VN, oud pres. Obama en ander prinse die ANC loof vir hul menseregte bevorderingrekord. Hierdie is uiters tragies. Wonder wat hul definisie van menseregte is.
Nie Ramaphosa of die ANC stel nie belang vir baie jare nie, rassiste deur en deur.
Op watter planet leef Gordan dat hy nou eers bewus word van die omstandighede…. Die wiel draai…
Avra Mnr Gordan is nou eers aa gestel in die openbare ondernemings pos. En ek dank die Vader dat hy nou daar is. Is darem een mens wat ordentlikheid het tussen al die ander. Dalk sal daar nou iets gebeur. Ek bid dit sal gebeur.
Hoekom nie ook die saak voor die Menseregte Komissie laat dien nie? My skoonouers nou al albei oorlede en as armlastiges begrawe. Geen pensioen, geen boedels, geen nalatingskap. Tog is die regering gou om 'n SAA of Eskom uit hul finansiële krisisse te red terwyl pensionarisse van niks moet lewe en op straat is as gevolg van wanbesteding, selfverryking en korrupsie. Gewetenlose burokrate!!!